Γ.Σ. Νίκη Βόλου

Ο Γυμναστικός Σύλλογος Νίκη Βόλου είναι ελληνικός αθλητικός σύλλογος που δραστηριοποιείται στην πόλη του Βόλου, με έδρα τη Νέα Ιωνία στο Νομό Μαγνησίας. Ιδρύθηκε το 1924 ως «Γυμναστικός Σύλλογος Προσφύγων» και αποτελεί έναν από τους παλαιότερους αθλητικούς συλλόγους του Νομού καί όλης της Θεσσαλίας γενικότερα. Πρώτος πρόεδρος της Προσφυγικής ήταν ο Παπάζογλου, Γενικός Γραμματέας ο Πρόδρομος Αντώνογλου και αρχηγός ο Παντελής Μαγουλάς. Μετά από δύο χρόνια, το 1926 αποφασίστηκε η αλλαγή του ονόματος του συλλόγου. Πανιώνιος και Απόλλων ήταν τα πρώτα ονόματα που έπεσαν στο τραπέζι και μάλιστα υπήρξε έντονη διαφωνία. Τη λύση έδωσε ο τότε πρόεδρος, Μαυρίκιος Πανάς, που βλέποντας ένα αγαλματίδιο της «Νίκης», πρότεινε το όνομα «Νίκη Βόλου».

Αγωνίζεται με χρώματα το μπλε και το λευκό και χρησιμοποιεί ως σύμβολο τη θεότητα της αρχαιότητας Νίκη.

Διατηρεί ενεργά τμήματα ποδοσφαίρου, καλαθοσφαίρισης ανδρών και γυναικών, πετοσφαίρισης, στίβου, κολύμβησης, υδατοσφαίρισης, συγχρονισμένης κολύμβησης, ρυθμικής γυμναστικής, πυγμαχίας και τμήμα αγωνιστικής ποδηλασίας δρόμου με μεγάλες επιτυχίες και αξιόλογους αθλητές. Στο παρελθόν διατηρούσε βραχύβια και τμήμα ποδοσφαίρου γυναικών.

Τμήμα ποδοσφαίρου ανδρών 

Το ποδοσφαιρικό τμήμα της Νίκης Βόλου δημιουργήθηκε το 1924.

Γήπεδα 
Γήπεδο «Παντελής Μαγουλάς»

Χωρητικότητα: 5.000 (καθήμενοι).

Τοποθεσία: Το γήπεδο βρίσκεται στον Βόλο, λιμάνι της κεντρικής Ελλάδας (320 χλμ από την Αθήνα και 250 χλμ από τη Θεσσαλονίκη). Βρίσκεται στη βόρεια πλευρά του Βόλου, στο Δήμο Νέας Ιωνίας.

Χτίστηκε το: 1924.

Ρεκόρ θεατών: 6.300 (Νίκη Βόλου - Λάρισα, την περίοδο 2004-05)

Η σημερινή μορφή του γηπέδου ανάγεται στο 1970.

Τμήμα ποδοσφαίρου γυναικών 
Το τμήμα γυναικείου ποδοσφαίρου της Νίκης Βόλου λειτουργεί από τον Απρίλιο του 2018. Ύστερα από λίγους μήνες το τμήμα έπαψε να υφίσταται.

Τμήμα καλαθοσφαίρισης ανδρών 

Το τμήμα καλαθοσφαίρισης ανδρών της Νίκης Βόλου ιδρύθηκε το 1951. Έδρα του συλλόγου είναι το Κλειστό Γυμναστήριο Νέας Ιωνίας Μαγνησίας.

Ιστορική αναδρομή

Ίδρυση τμήματος 
Το τμήμα καλαθοσφαίρισης της Νίκης Βόλου πραγματοποίησε τα πρώτα του βήματα το 1951, οπότε και πρόεδρος ήταν ο Παντελής Μαγουλάς. Στην ιστορική μνήμη έχουν μείνει οι αγώνες που έδιναν οι ναύτες των πλοίων του Αμερικανικού Στόλου που προσάραζαν στο Βόλο με τους παίκτες της ομάδας. Το 1957 ο σύλλογος της Νέας Ιωνίας κατέκτησε το πρώτο του πρωτάθλημα στην περιφέρεια της Θεσσαλίας, συμμετέχοντας μάλιστα στα τελικά του Πανεπαρχιακού Πρωταθλήματος, όπου και αποκλείστηκε από τον Εθνικό Πειραιώς. Τη σεζόν 1972-73 αγωνίστηκε για πρώτη φορά στην Α Εθνική, όμως σε σύνολο 26 αγώνων πέτυχε ισάριθμες ήττες και καμία νίκη και υποβιβάστηκε αμέσως.

Οι δεκαετίες 1980 και 1990 
Την αγωνιστική περίοδο 1983-84 η ομάδα της Μαγνησίας κατέκτησε το Πρωτάθλημα της Β' Εθνικής Κατηγορίας, ανεβαίνοντας στην Α' Εθνική. Εκεί αγωνίστηκε για μια χρονιά, το 1984-85, κατά τη διάρκεια της οποίας σημείωσε 4 νίκες και 22 ήττες με αποτέλεσμα να καταταγεί τελευταία και να υποβιβαστεί.

Μετά από διαδοχικούς υποβιβασμούς ο σύλλογος επέστρεψε στο οικείο του τοπικό πρωτάθλημα, κερδίζοντας το τρόπαιο της Α' Κατηγορίας Ε.Σ.ΚΑ.Θ. το 1986-87.

Την επόμενη δεκαετία, ο σύλλογος εμπλούτισε την τροπαιοθήκη του με τρία Πρωταθλήματα Γ' Εθνικής Κατηγορίας: το 1988-89, σύμφωνα με το σύστημα της εποχής, πρώτευσε στον Όμιλο Θεσσαλίας & ΚΔ Μακεδονίας, χάνοντας ωστόσο τον τίτλο του Υπερπρωταθλητή Βορρά από τον Απόλλωνα Καλαμαριάς. Η κορυφαία θέση στον όμιλό του στη Γ' Εθνική κατακτήθηκε επίσης από το σύλλογο τα έτη 1993-94 και 1995-96.

Πτωτική πορεία (1999-2005) 
Η αλλαγή της χιλιετίας βρήκε το σύλλογο να αγωνίζεται στη Γ' Εθνική, καταλαμβάνοντας το 1999-00 την 8η θέση στον τελικό βαθμολογικό πίνακα του ομίλου του. Η πορεία του την επόμενη αγωνιστική περίοδο 2000-01 ήταν σαφώς καλύτερη, εφόσον ολοκλήρωσε τις αγωνιστικές του υποχρεώσεις στην 3η θέση. Στο τέλος της περιόδου 2001-02 βρέθηκε μόλις μία θέση παρακάτω.

Η χρονιά 2002-03 έφερε την κατάληψη της 5ης θέσης, ενώ την επόμενη 2003-04 η απόδοση του συλλόγου εμφάνισε κάμψη, εφόσον τερμάτισε 10ος. Τελικά, την αγωνιστική περίοδο 2004-05 η Νίκη Βόλου συνέλεξε 9 νίκες και 17 ήττες με αποτέλεσμα να υποβιβαστεί στο τοπικό πρωτάθλημα.

Παραμονή στη Γ' Εθνική (2006-2010) 
Στις εθνικές κατηγορίες η ομάδα επέστρεψε την περίοδο 2006-07, χρονιά κατά την οποία κατετάγη 7η. Την επόμενη χρονιά, 2007-08, παρουσίασε βελτιωμένες επιδόσεις καταλαμβάνοντας την 3η θέση. Κατά την αγωνιστική περίοδο 2008-09 βρέθηκε στη 10η θέση της τελικής βαθμολογικής κατάταξης, ενώ την περίοδο 2009-10 και πάλι στην 3η θέση.

Ανοδική πορεία μέχρι την Α2 Εθνική (2010-2012) 
Κατά την αγωνιστική περίοδο, 2010-11, ο Γ.Σ. Νίκη Βόλου συμμετείχε στο Πρωτάθλημα της Γ' Εθνικής Κατηγορίας. Πετυχαίνοντας 22 νίκες και 4 ήττες αναδείχθηκε Πρωταθλητής του 1ου Ομίλου Βορρά, λαμβάνοντας το εισιτήριο ανόδου στη Β' Εθνική Κατηγορία. Η επόμενη χρονιά, 2011-12, υπήρξε εξίσου επιτυχημένη καθώς, η κατάληψη της 4ης θέσης στον τελικό βαθμολογικό πίνακα σε συνδυασμό με την αδυναμία συμμετοχής του Αμαρουσίου, οδήγησαν τη Νίκη στην Α2 Εθνική. Στη διοργάνωση του Κυπέλλου Ελλάδος αποκλείστηκε στην πρεμιέρα από τον Πανελευσινιακό με σκορ 68-73.

Νέα περίοδος παρακμής (2012-σήμερα) 
Η ομάδα του Βόλου δεν κατόρθωσε τελικά να εδραιωθεί ως ανερχόμενη δύναμη, παραμένοντας στην Α2 Εθνική μόλις για την περίοδο 2012-13. Έχοντας συλλέξει 7 νίκες και 19 ήττες ολοκλήρωσε τις αγωνιστικές της υποχρεώσεις στη 12η θέση του βαθμολογικού πίνακα με άμεση συνέπεια τον υποβιβασμό. Σε ό,τι αφορά το Κύπελλο, ο σύλλογος αποκλείστηκε κατά την 1η Αγωνιστική της Α' Φάσης από τους Ικάρους Σερρών με σκορ 95-97.

Διακεκριμένοι καλαθοσφαιριστές 
  Γιώργος Καλαϊτζής
  Θοδωρής Καραμανώλης

Τίτλοι
Β' Εθνική Κατηγορία
Πρωταθλήτρια (2): 1972, 1984

Γ' Εθνική Κατηγορία
Πρωταθλήτρια (4): 1989, 1994, 1996, 2011

Πρωτάθλημα Α΄ Ε.Σ.ΚΑ.Θ.
Πρωταθλήτρια (1): 1987

Τμήμα καλαθοσφαίρισης γυναικών 
 

Το τμήμα γυναικείας καλαθοσφαίρισης της Νίκης Βόλου διαθέτει τη νομική μορφή ερασιτεχνικού σωματείου. Αποτελεί μέλος της Ένωσης Σωματείων Καλαθοσφαίρισης Θεσσαλίας στα Πρωταθλήματα της οποίας και συμμετέχει σε τοπικό επίπεδο.

Έχει αναδειχθεί τέσσερις φορές πρωταθλήτρια ομάδα της Ένωσης (1999, 2001, 2003, 2015) μετρώντας αντίστοιχες ανόδους στις εθνικές κατηγορίες.

Έδρα του συλλόγου αποτελεί το Κλειστό Γυμναστήριο Νέας Ιωνίας Μαγνησίας, χωρητικότητας 1.800 θεατών.

Τμήμα πετοσφαίρισης γυναικών 
Το τμήμα πετοσφαίρισης γυναικών συγκροτήθηκε για πρώτη φορά το 1984. Κατά τις περιόδους 1985-1988, 1991-1995, 1998-1999 και 2002-2003 η ομάδα αγωνίστηκε στα Πρωταθλήματα της Β' Εθνικής Κατηγορίας, ενώ την αγωνιστική περίοδο 2007-08 η ομάδα αγωνίστηκε για πρώτη φορά στην ιστορία της Α2 Εθνική Κατηγορία Γυναικών.

Από το σύλλογο ξεκίνησαν την καριέρα τους αθλήτριες όπως η Πέπη Μπλάμη, η Θάλεια Κουτρουμανίδου, η Έλσα και Φαβιόλα Κωστάμη και η Ελένη Μπουτίνα, που αγωνίστηκαν με τα χρώματα της Εθνικής Ελλάδος.

Έδρα του συλλόγου είναι το Κλειστό Γυμναστήριο Νέας Ιωνίας. Πρόεδρος του συλλόγου είναι ο Κωνσταντίνος Παυλίδης. Έφορος του τμήματος είναι ο Κολόζος Στέλιος.
Τη σεζον 2011-12 τερματίζοντας 3η στο πρωτάθλημα της Γ εθνικής (επαγγελματική) κατηγορία ανδρών και κέρδισε το εισιτήριο ανόδου για τη Β' εθνική .

Τμήμα στίβου 
Το τμήμα στίβου είναι ένα από τα νέα τμήματα τα οποία φιλοδοξεί να αναπτύξει ο σύλλογος το οποίο ξεκίνησε την πορεία του το 2008. Κατά την αξιολόγηση των ελληνικών συλλόγων στίβου που εκδίδει κάθε Νοέμβριο ο Σ.Ε.Γ.Α.Σ. ο σύλλογος της Μαγνησίας έχει αξιολογηθεί ως ακολούθως πανελλαδικά:

Τμήμα κολύμβησης 
Το τμήμα κολύμβησης είναι ένα από τα νέα τμήματα τα οποία φιλοδοξεί να αναπτύξει ο σύλλογος το οποίο ξεκίνησε την πορεία του το 2008. Διατηρεί τμήματα εκμάθησης, τεχνικής και κλασικής κολύμβησης και δραστηριοποιείται με εδρα το Κολυμβητήριο Νέας Ιωνίας «Βασίλης Πολύμερος». Έφορος του τμήματος είναι ο Νικόλαος Βενέτης.

Το 2018 κατέκτησε το Πανελλήνιο Πρωτάθλημα στα Age Groups (Παίδων, Παμπαίδων Α', Παμπαίδων Β', Κορασίδων, Παγκορασίδων Α' και Παγκορασίδων Β') με 374 βαθμούς.

Τμήμα υδατοσφαίρισης ανδρών 
Το τμήμα υδατοσφαίρισης αποτελεί και το νεότερο στην ιστορία του συλλόγου, με έτος ίδρυσης το 2009. Κατά την αγωνιστική περίοδο 2009-10 κατάφερε να εξασφαλίσει την άνοδο στη Γ' Εθνική Κατηγορία. Εκεί πέτυχε κατά την τρέχουσα αγωνιστική περίοδο, 2010-11, μία νίκη και μία ήττα, τερματίζοντας στη δεύτερη θέση του 3ου ομίλου. 'Ομως η Γ' Εθνική θα είναι λίγη για τη Νίκη καθώς τη χρονιά 2011-2012 θα βγει σαν πρωταθλήτρια στην Β' Εθνική. Έφορος του τμήματος είναι ο Κωνσταντίνος Τσαρνάς και προπονητής ο Δημήτριος Μπλάνας.

Τμήμα πυγμαχίας 
Το τμήμα ιδρύθηκε το 2012 με προπονητή τον Μάριο Ρηγάκη και χώρο προπόνησης την ειδική αίθουσα του Πανθεσσαλικού Σταδίου.

Τμήμα  ποδηλασίας 

Το τμήμα αγωνιστικής ποδηλασίας δρόμου του Γ.Σ. Νίκης Βόλου ξεκίνησε στις αρχές του 1980  με τον ποδηλάτη Νικόλαο Πολύζο ο οποίος έφερε πολλές και μεγάλες επιτυχίες στον σύλλογο, στην συνέχεια υπήρξαν και άλλοι σημαντικοί ποδηλάτες με επιτυχίες στο άθλημα.

Στο τέλος της δεκαετίας του 1990 όπου το άθλημα της ποδηλασίας ήταν σε πάρα πολύ υψηλό επίπεδο, ο σύλλογος έγινε από τους πιο δυνατούς στην Ελλάδα, με επιτυχίες σε πανελλήνια πρωταθλήματα, διεθνείς, διασυλλογικούς καθώς και σε πολλούς άλλους αξιόλογους ποδηλατικούς αγώνες υψηλού επιπέδου. Οι ποδηλάτες του  Γ.Σ. Νίκης Βόλου  οι οποίοι ξεχώρισαν με τις επιτυχίες τους στο άθλημα είναι οι: Τζήμος Στέργιος και Μπερμπέρης Ευάγγελος οι οποίοι εκτός της προσφοράς τους στον σύλλογο προσέφεραν και με τα χρώματα της εθνικής ομάδας ποδηλασίας δρόμου σε διεθνείς αγώνες καθώς και σε παγκόσμια πρωταθλήματα - UCI elite. Το 2009 το τμήμα ποδηλασίας έπαψε να λειτουργεί, ενώ ανακοινώθηκε τον Δεκέμβριο του 2018 ότι το τμήμα θα επαναλειτουργήσει. Το 2019 και επίσημα το τμήμα επαναλειτούργησε.

Τμήμα συγχρονισμένης κολύμβησης

Τμήμα ρυθμικής γυμναστικής

Διατελέσαντες πρόεδροι

Έμβλημα

Μέσα μαζικής ενημέρωσης 
Ο ραδιοφωνικός σταθμός της Νίκης Βόλου είναι ο Blue Heart 105.1 (πρώην Blue Star FM).

Παραπομπές

Εξωτερικοί σύνδεσμοι 

Γ.Σ. Νίκη Βόλου, επίσημος ιστότοπος του συλλόγου.
Πανθεσσαλικό Στάδιο, πληροφορίες στον ιστότοπο Stadia.gr
Γήπεδο "Παντελής Μαγουλάς", πληροφορίες στον ιστότοπο Stadia.gr
Blue Heart 105.1, ιστοσελίδα του ραδιοφώνου της Νίκης Βόλου.

 
Αθλητικοί σύλλογοι Μαγνησίας
Ελληνικοί προσφυγικοί αθλητικοί σύλλογοι
Ελληνικοί σύλλογοι καλαθοσφαίρισης
Ελληνικοί σύλλογοι πετοσφαίρισης
Ελληνικοί σύλλογοι υδατοσφαίρισης
Ελληνικοί σύλλογοι στίβου
Ελληνικοί σύλλογοι κολύμβησης
Ελληνικοί σύλλογοι πυγμαχίας
Ελληνικοί σύλλογοι ποδηλασίας
Ελληνικοί σύλλογοι συγχρονισμένης κολύμβησης
Ελληνικοί σύλλογοι ενόργανης γυμναστικής
Σωματεία Ε.Σ.ΚΑ.Θ.
Σωματεία Ε.Σ.ΠΕ.Κ.ΕΛ.
Ιδρύσεις αθλητικών συλλόγων το 1924
Ιδρύσεις ομάδων καλαθοσφαίρισης το 1951
Βόλος